Էկվելե

**Էկուելե, էկվելե** (համապատասխանաբար՝ ), Հասարակածային Գվինեայի դրամական միավորի անվանումները 1975-1985 թվականներին (1975-1979 թվականներին՝ էկուելե, 1979-1985 թվականներին՝ էկվելե)։ «Էկվելե»-ի (Ekwele) հոգնակի ձևը «բիկվելե» է (*Bipkwele*): Ե՛վ էքուելեն, և՛ էքվելեն բաղկացած էին 100 սենտիմոյից, բայց իրականում սենտիմոներ երբեք չեն թողարկվել։

## Պատմություն
1975 թվականի սեպտեմբերի 29-ին Հասարակածային Գվինեայի նախկինում շրջանառվող պեսետայի փոխարեն ներդրվել է նոր դրամական միավոր՝ էկուելե, փոխանակումը տեղի է ունեցել 1:1 հարաբերակցությամբ։ Ի սկզբանե դրամական միավորի անվանումը եզակի և հոգնակի թվում նշվում էր նույն կերպ՝ Ekuele։ Հասարակածային Գվինեայի բնիկ ֆանգերն այսպես էին անվանում նիզակների գլուխները, որոնք նախագաղութային շրջանում օգտագործվում էին որպես փող։ Կա նաև վարկած, որ էկվելեն «հասարակած» և «Գվինեա» բառերի հապավումն է։ Լատինական այբուբենի արժույթի անվան այլ ուղղագրական տարբերակներից են՝ *epkuele, ekwele, epkwele, ekpwele*։

1979 թվականի օգոստոսի 3-ին Թեոդորո Օբիանգ Նգեմա Մբասոգոյի գլխավորությամբ երկրում տեղի է ունեցել ռազմական հեղաշրջում։ Նույն թվականին թողարկվել են արծաթե հուշադրամներ, որոնց վրա դրամական միավորի անունը հոգնակի թվով սկսեց նշվել *Bipkwele* (բիկվելե)։ 1980 թվականին թողարկվել են նոր փոխարժեքային մետաղադրամներ, 1 էկվելե մետաղադրամի վրա նշված էր դրամական միավորի անվան նոր ուղղագրությունը եզակի թվով՝ *Ekwele* (էկվելե)։ 1981 թվականի մարտի 16-ին շրջանառության մեջ են դրվել 1979 թվականի օգոստոսի 3-ին թվագրված բիկվելեի թղթադրամներ, որոնցով փոխարինվել են շրջանառության մեջ դրված պաշտոնանկ արված նախագահ Ֆրանսիսկո Մասիաս Նգեմայի դիմանկարով 1975 թվականի նմուշի թղթադրամները։

1979 թվականի ապրիլի 19-ից օգոստոսի 5-ը կիրառվել է ամուր հարաբերակցություն՝ 90 էկուելե = 1 SDR։ 1979 թվականի օգոստոսի 6-ից մինչև 1980 թվականի հունիսի 30-ը պահպանվել է 1:1 հարաբերակցությունը իսպանական պեսետայի հետ, իսկ 1980 թվականի հուլիսի 1-ից՝ 2 բիկվելե =1 պեսետա։

1985 թվականի հունվարի 2-ին Հասարակածային Գվինեան մտել է ֆրանկի գոտի, էկվելեն փոխարինվել է ԱՖՀ ֆրանկով՝ 4 բիկվելե = 1 ԱՖՀ ֆրանկ հարաբերակցությամբ։

## Թղթադրամներ
Հասարակածային Գվինեայի Ժողովրդական բանկը թողարկել է 1975 թվականի հուլիսի 7-ին թվագրված թղթադրամներ՝ 25, 50, 100, 500, 1000 էկուելե (ekuele)՝ տպագրված Թոմաս դե լա Ռուե թղթադրամային ընկերության կողմից։

Հասարակածային Գվինեայի բանկի կողմից թողարկվել են 1979 թվականի օգոստոսի 3-ին թվագրված թղթադրամներ՝ 100, 500, 1000, 5000 բիկվելե (bipkwele)։ Այս երկրորդ խմբաքանակը տպագրվել է Իսպանիայում Fábrica Nacional de Moneda y Timbre-ի կողմից։ 1985 թվականից հետո բոլոր տեղական թղթադրամները հանվել են և փոխարինվել Կենտրոնական Աֆրիկայի ԱՖՀ ֆրանկի թղթադրամներով։

Թողարկման նախապատրաստվել են, բայց շրջանառության մեջ չեն դրվել Հասարակածային Գվինեայի Հանրապետության Կենտրոնական բանկի 1969 թվականի նմուշի թղթադրամները պեսետաներով, որոնց վրա վերատպման միջոցով կիրառվել է նոր անվանական արժեք բիկվելեով՝ 1000 բիկվելե՝ 100 պեսետայի վրա, 5000 բիկվելե՝ 500 պեսետայի վրա։ Վերատպությունների վրա նշված է 1980 թվականի հոկտեմբերի 21-ը։

## Մետաղադրամներ
1975 թվականին մետաղադրամները թողարկվել են 1, 5 և 10 էկուելեներով։ 1978-1983 թվականներին թանկարժեք մետաղներից հատվել են հուշադրամներ՝ 1000, 2000, 5000, 10000 էկուելե ։

1980 թվականին թողարկվել են նոր նմուշի մետաղադրամներ՝ 1 էկվելե, 5, 25 և 50 բիկվելե։ 1979 թվականին թողարկվել են արծաթե հուշադրամներ՝ 1000 բիկվելե համարժեքով, 1982 թվականին՝ ոսկե հուշադրամ 1 էկվելե համարժեքով։

## Նշումներ

## Ծանոթագրություններ

## Գրականություն
* 
* 
* 

Կատեգորիա:1975 հիմնադրումներ
Կատեգորիա:Աֆրիկյան արժույթներ
Կատեգորիա:Դրամական միավորներ
Կատեգորիա:Դրամական միավորներ ըստ երկրի
Կատեգորիա:Հասարակածային Գվինեա
Կատեգորիա:Շրջանառությունից հանված դրամներ